  Майя Бывальцева 2019-тӥ арын 19-тӥ тулыспалэ удмурт кылбурчилы Флор Васильевлы 85 арес тырмысал. Котырес лыдпусэз азьын Удмурт кун университетлэн лыдӟетъюртаз «Кылбурчи сярысь вералозы кылбуръёсыз» (12+) книга адӟытон радъязы. Со сярысь ивортодэтъя «Удмуртия» агентстволы лыдӟиськонниысь Шаертодон, йӧскалык но финн-угор литературая ёзэтлэн кивалтӥсез Наталия Самсонова вераз. Фондысьтымы поттӥмы книгаосты матэгес тодматыны лыдӟисьёсты солэн кылбуръёсыныз, со сярысь ужъёсын. Ачиз улэп дыръя на ай Флор Ивановичлэн удмурт кылын куать бичетэз потэмын вал. Нырысетӥез 60-тӥ арын потэмын вал - «Ворекъяло кизилиос» нимаське, пичи гинэ сыӵе кылбур бичет. Со книгаос но милям поттэмын, соосын, кие кутыса, тодматскыны луоз, лыдӟыны кылбуръёссэ Наталия Самсонова, УдГУ-ысь лыдӟетъюртлэн Шаертодон, йӧскалык но финн-угор литературая ёзэтэзлэн кивалтӥсезОзьы ик адӟытонэ пыртэмын ӟуч кылын кылбуръёсыныз бичетъёс. Ачиз улэп дыръяз вить сыӵе книгаез потӥз. Со сяна, 1960-тӥ аръёсы нылпиослы одӥг бичетэз вуиз. Флор Васильевлэсь удмурт но ӟуч кылын кылбур бичетъёссэ 1980-тӥ, 2000-тӥ аръёс но поттылӥзы. Ӟуч кылын куать бичетэз потэмын, нош удмурт кылын куинь бичетэз. 2000-тӥ аръёсы, вераны кулэ, «Удмуртия» издательство туж сыӵе ӟеч, умой книгаос поттылӥз удмурт но, ӟуч но кылын одӥг книгаын ик. Со лыдӟисьёслы но, тани студентъёсмылы но туж умой луэ, туж кулэ луэ. Вот кык сыӵе бичетэз вань удмурто-ӟучо кылъёсын Наталия Самсонова, УдГУ-ысь лыдӟетъюртлэн Шаертодон, йӧскалык но финн-угор литературая ёзэтэзлэн кивалтӥсезСо сяна, адӟытонын Флор Васильевлэсь творчествозэ эскерон ужъёсын но тодматскыны луоз. Кылсярысь, кылосбур тодосъя кандидат Вера Пантелеева солы сӥзем нимаз книгазэ поттӥз. Озьы ик Зоя Богомоловалэн кылбурчилы сӥзем трос статьяосыз. Со сяна, вань на Флор Ивановичлэн пиезлэн Сергей Флоровичлэн кык книгаосыз, кудъёсыз сӥземын толэ ваёнъёслы: одӥгез нимаське «Эхо в лесу: Повесть об отце», мукетыз - «Под тенью зэрпала». Кыкетӥез Виктор Леонидович Шибановен ӵош поттэм книга Наталия Самсонова, УдГУ-ысь лыдӟетъюртлэн Шаертодон, йӧскалык но финн-угор литературая ёзэтэзлэн кивалтӥсезНаталия Самсоновалэн кылъёсызъя, тросэз тодосчиос Флор Васильев сярысь «шыпыт лирик» шуыса гожто. Солэн кылбуръёсаз вордӥськем палъёссэ, инкуазез данъян мылкыд пыӵамын. Озьы ик со инкуазь понна адямилэн кыл кутонэз. Одӥгез кылбурез, шуом, «Уг яратскы ӵышкем писпуосты, мыным потэ: бӧрдо кадь писпуос…». Озьы ик тросэз кылбуръёсыз кырӟанлы пӧрмемын ни, тани, шуом, «Нылыд, пиед вордскиз ке семьяяд, укно улад ик мертты тон льӧмпу…». Шуыны луоз, со сыӵе зэмос улонэз возьматэ, но возьматэ туж чебер палъёссэ, данъяськыса, синмаськыса улонлы, инкуазьлы, вордскем шаерлы. Озьы кадь потэ мыным Наталия Самсонова, УдГУ-ысь лыдӟетъюртлэн Шаертодон, йӧскалык но финн-угор литературая ёзэтэзлэн кивалтӥсезФлор Васильевлы сӥзем «Кылбурчи сярысь вералозы кылбуръёсыз» книга адӟытон УдГУ-лэн лыдӟетъюртаз 28-тӥ тулыспалозь ужалоз.  Тегъёс: УдГУ Ижкар Литература Удмуртия гожъясьёс адӟытон книгаос кылбурет  